Nafarroako Parlamentuko Mahaiak, 2017ko azaroaren 13an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Mónica Domenech Linde andreak aurkeztutako galdera, zenbait delitu direla-eta atxilotutako pertsonek jasotzen zituzten gizarte-laguntzei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2017ko azaroaren 13an

Lehendakaria: Ainhoa Aznárez Igarza

GALDERAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari axikita dagoen Mónica Doménech Linde andreak, Legebiltzarreko Erregelamenduaren 188. artikuluan eta hurrengoetan ezarritakoaren babesean, honako galdera hau aurkezten du, idatziz erantzun dakion:

Eskubide Sozialetako lehendakariordeak Parlamentuan egindako agerraldi batean adierazi zuen errenta bermatua kendu zaiela zenbait delitu direla-eta atxilotutako hamar pertsonari. Pertsona horietako batzuk Andre Maria Erregina auzoko txabola-kokalekuan bizi izandakoak dira. Atxilotutako beste pertsona batzuek ere jasotzen zuten errenta bermatua.

Adieraziko al diguzu ea atxilotutako beste sei pertsonak etxebizitza sozial batean bizi ote ziren, errenta bermatua jasotzeaz gain?

Adieraziko al diguzu ea atxilotutako sei pertsona horietako bakoitzak noiztik jasotzen zuen errenta bermatua?

Zehatz al dezakezu ea etxebizitza sozialetan bizi ziren ala ez, noiztik bizi ziren eta familia-nukleo berekoak ziren ala ez?

Atxilotutako hamar pertsona horietako bakoitzak jasotako gizarte-laguntzen berri xehakatua ematea eskatzen dut, bai eta adieraz dakigula jasotako gizarte-laguntzak itzul ditzaten eskatu ote zaien, zer baldintzatan eta noiz.

Iruñean, 2017ko azaroaren 9an

Foru parlamentaria: Mónica Doménech Linde